《晋阳示诸牧令 其四》
清代·伯麟

珍错虽列俎，何如菽粟好。章服已荣身，何嫌锦绣少。

我自筮仕来，生计原草草。稼穑思艰难，丰歉萦昏晓。

小民日怨咨，敢以轻心掉。惟愿诸君子，梦与茅檐绕。

绮罗筵前烛，移照桑枢槁。向隅繁有徒，情状俱了了。

斤斫与斧削，何忍复相扰。当年皆寒畯，今日幸温饱。

共期饬簠簋，斯民大有造。

作者简介：瑚锡哈理·伯麟（？-1823年）清朝大臣，字玉亭，满洲正黄旗人，清朝大臣。 由翻译举人授兵部笔帖式，擢右春坊右赞善，累迁内阁学士。乾隆五十七年，授盛京兵部侍郎，寻授山西巡抚。嘉庆九年，擢云贵总督。二十五年，召授兵部尚书，兼都统。道光元年，拜体仁阁大学士，管理兵部。寻以年老休致，仍充实录馆总裁。四年，卒，谥文慎。